b'\n_START_ARTICLE_\nElias Muukka\n_START_PARAGRAPH_\nElias Muukka (sukunimi vuoteen 1870 Kaijansinkko; 10. kes\xc3\xa4kuuta 1853 Lemi \xe2\x80\x93 2. lokakuuta 1938 Helsinki) oli suomalainen taidemaalari, professori ja piirustuksen opettaja._NEWLINE_Muukka maalasi erityisesti maisemia, kuten karjalaisia maalaismaisemia ja turkulaisia kaupunkin\xc3\xa4kymi\xc3\xa4. H\xc3\xa4nen maalauksissaan on vaikutteita muun muassa Hjalmar Munsterhjelmilt\xc3\xa4.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nMuukka k\xc3\xa4vi ensin Viipurin suomalaista ja ruotsalaista alkeiskoulua 1870-1873 ja sitten Suomen taideyhdistyksen piirustuskoulua Helsingiss\xc3\xa4 Selma Schaefferin johdolla 1874\xe2\x80\x931877. Muukka opiskeli my\xc3\xb6s D\xc3\xbcsseldorfin taideakatemiassa 1877\xe2\x80\x931879 ja Pariisin Acad\xc3\xa9mie Colarossissa 1880\xe2\x80\x931881._NEWLINE_Muukka toimi piirustuksenopettajana Sortavalan seminaarissa 1883\xe2\x80\x931885, Vaasan oppikoulussa 1885\xe2\x80\x931891, Turun tytt\xc3\xb6koulussa 1891\xe2\x80\x931918, Turun reaalilyseossa 1904\xe2\x80\x931918 ja Turun taideyhdistyksen piirustuskoulussa 1891\xe2\x80\x931908. Viimeksi h\xc3\xa4n oli piirustuksen opettajana Savonlinnan ja Mikkelin lyseoissa vuoteen 1927 saakka. Muukka oli Suomen Taiteilijaseuran kunniaj\xc3\xa4sen vuodesta 1924, ja h\xc3\xa4n sai professorin arvonimen 1928._NEWLINE_Muukan vanhemmat olivat maanviljelij\xc3\xa4 Matti Kaijansinkko ja Kristiina Muukka. Muukan puoliso vuodesta 1883 oli Anni Agnes Fagerlund (k. 1931).'